
	Republika Hrvatska
	

	Visoki prekršajni sud Republike Hrvatske
	

	Zagreb
	


                                                                                                     Broj: Ppž-2503/2025


U  I M E  R  E P U B L I K E    H R V A T S K E

                                                       P R E S U D A


	    Visoki prekršajni sud Republike Hrvatske, u vijeću sastavljenom od sudaca: Karmen Novak Hrgović kao predsjednice vijeća, te Nediljka Bobana i Davorka Kučana kao članova vijeća, uz  sudjelovanje sudske savjetnice Sofije Kovačević kao zapisničarke, u prekršajnom predmetu protiv okrivljenika Mirsada Osmanovića, kojeg brani Braslav Balen, odvjetnik iz Zagreba zbog prekršaja iz članka 216. stavak 3. te članka 163. stavak 8.   Zakona o sigurnosti prometa na cestama (NN br.67/2008, 48/10,74/11, 80/13, 158/13, 92/14, 64/15, 89/15, 108/17, 70/19, 42/20, 85/22, 114/22, 133/23, 145/24)  rješavajući o žalbi okrivljenika Mirsada Osmanovića, podnesenoj protiv presude Općinskog prekršajnog suda u Zagrebu od 19. veljače 2025. godine, broj: Pp-1254/2025, u sjednici vijeća održanoj dana 1. srpnja 2026.            godine,
                                                                                                                                                                 
                                                         p r e s u d i o   j e

 I. Odbija se žalba okrivljenika Mirsada Osmanovića kao neosnovana i potvrđuje se pobijana presuda. 


II.Temeljem članka 138. stavka 2. točke 3. c)  Prekršajnog zakona („Narodne novine“, broj: 107/07.,39/13, 157/13- nastavno PZ) okrivljenik Mirsad Osmanović je obvezan naknaditi trošak žalbenog postupka u paušalnom iznosu od 100,00 (sto) eura, u roku od 30 (trideset)  dana od primitka ove presude.
                                                         
                                                     Obrazloženje


1. Pobijanom presudom proglašen je krivim okrivljenik Mirsad Osmanović te je kažnjen   kaznom zatvora u trajanju od 15 (petnaest) dana, zbog djela prekršaja iz članka 216. stavak 3. Zakona o sigurnosti prometa na cestama te novčanom kaznom u iznosu od 130,00 (sto trideset) eura, zbog djela prekršaja iz članka 163. stavak 8. Zakona o sigurnosti prometa na cestama, činjenično opisanih u izreci pobijane presude.

2. U izrečenu kaznu zatvora, uračunato je vrijeme koje je okrivljenik proveo u zadržavanju kao 15 (petnaest) dana kazne zatvora, pa okrivljenik više nema ništa za izdržati.

3. Pobijanom presudom okrivljenik je obvezan na naknadu troškova prekršajnog postupka u iznosu od 40,00 (četrdeset) eura.

4. Istom presudom, trajno je bez naknade oduzet osobni automobil registarskih oznaka SK 913 LI, marke BMW „320“, vlasništvo Marija Šehića OIB 02155159932, s prebivalištem u Petrinji, Đure Tiljka 9.    
                       
5. Protiv navedene presude okrivljenik je pravodobno podnio žalbu u kojoj u osnovi navodi da oduzeti automobil nije njegovo vlasništvo već njegovog dugogodišnjeg prijastelja Marija Šehića a kojem nije bilo poznato da okrivljenik ima izrečenu zaštitnu mjeru zabrane upravljanja motornim vozilima i isto da nije mogao saznati pošto nema pravo pristupa policijskim i sudskim evidencijama. Pravo vlasništva se prema Ustavu RH može ograničiti iznimno u interesu Republike Hrvatske a što ovdje nije slučaj.
    
6. Podnositelj žalbe predlaže da se iz razloga navedenih u žalbi, žalba prihvati. 

7. Žalba  nije osnovana.	

8. Visoki prekršajni sud Republike Hrvatske (dalje: Sud), na temelju čl. 202. st. 1. Prekršajnog zakona, ispitivao je pobijanu presudu iz osnova i razloga iz kojih se ista pobija žalbom, a po službenoj dužnosti ispitao je jesu li presudom počinjene bitne povrede odredbi prekršajnog postupka iz čl.195. st.1. t. 6., 7., 9. i 10., jesu li na štetu okrivljenika povrijeđene odredbe prekršajnog materijalnog prava i je li u postupku nastupila zastara prekršajnog progona. Pri tome nije utvrđeno da postoje povrede na koje ovaj sud, sukladno gore navedenom zakonskom propisu, pazi po službenoj dužnosti.

9. Uvidom u stanje spisa, vidljivo je da je prvostupanjski sud ispitao okrivljenika a u postupku je proveo i pisane dokaze koji prileže spisu pa  je pravilno prvostupanjski sud okrivljenika proglasio krivim iz razloga koje navodi u obrazloženju pobijane presude a što u potpunosti prihvaća i ovaj sud.

10. Odlučujući o vrsti i visini kazne, pravilno se prvostupanjski sud odlučuje za kaznu zatvora za djelo prekršaja iz članka 216. stavak 3. Zakona o sigurnosti prometa na cestama, budući je okrivljenik višestruko prekršajno kažnjavan za navedeno djelo prekršaja  a što nije djelovalo na okrivljenika već je nastavio sa činjenjem istovrsnog djela prekršaja, dok je za djelo prekršaja pod točkom II izrečena fiksna kazna.

11. Odlučujući o trajnom oduzimanju vozila, vidljivo je da je prvostupanjski sud uzeo u obzir da je okrivljenik više puta teže kažnjavan unatrag tri godine i to između ostalog  radi istovrsnog djela prekršaja iz članka 216. stavak 3. Zakona o sigurnosti prometa na cestama pri čemu je okrivljenik pokazao izuzetnu upornost u počinjenju prekršaja i da je oduzimanje vozila od općeg interesa zajednice jer čak niti bezuvjetna kazna zatvora nije djelovala na okrivljenika a niti poništenje vozačke dozvole radi negativnih prekršajnih bodova. Ovaj sud žalbeni navod u kojem sada okrivljenik u žalbi navodi da njegov prijatelj nije imao saznanja da mu je poništena vozačka dozvola, smatra pokušajem da se izbjegne trajno oduzimanje predmeta prekršaja budući je okrivljenik bio svjestan te mogućnosti s obzirom na povijest počinjenja djela prekršaja i na bezuvjetnu kaznu zatvora koju je dobio radi ovog djela prekršaja kao i poništenje vozačke dozvole. Također nema povrede Ustava RH, budući u ovom slučaju preteže interes zajednice, odnosno Republike Hrvatske da se zaštiti od bezobzirnog ponašanja okrivljenika u prometu na cestama.        


12. Paušalni iznos troškova žalbenog postupka temelji se na odredbi članka 138. stavka 2. točke 3. c PZ-a, koji propisuje da se troškovi prekršajnog postupka obuhvaćaju paušalni iznos troškova prekršajnog postupka Visokog prekršajnog suda Republike Hrvatske kada je donio odluku kojom je pravomoćno utvrđena krivnja okrivljenika, ako je odlučivao o žalbi tužitelja i okrivljenika ili samo o žalbi okrivljenika. Paušalna je svota, sukladno članku 138. stavku 3. PZ-a  određena u okvirima određenim Rješenjem o određivanju paušalnog iznosa za troškove prekršajnog postupka   („Narodne novine“, broj: 18/13. ) u rasponu od 13,27 do 663,61 eura, a s obzirom na složenost i trajanje postupka, te imovno stanje okrivljenika.  

13. Zbog izloženih razloga trebalo je riješiti kao u izreci.

                                  U Zagrebu 1. srpnja 2026. godine

Zapisničarka:                                                                      Predsjednica  vijeća:

Sofija Kovačević,v.r.                                                         Karmen Novak Hrgović,v.r.

                  Presuda se dostavlja Općinskom prekršajnom sudu u Zagrebu u 5 (pet) otpravaka za: spis, okrivljenika, branitelja i tužitelja.


    			                                     Za točnost otpravka-ovlašteni službenik
                                    			    Upraviteljica zajedničke sudske pisarnice:

                                    			                              Edita Vrkljan

